CELEX: 52019PC0550
Language: el
Date: 2019-10-25
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί από την Ευρωπαϊκή Ένωση στο πλαίσιο της Επιτροπής των Πρέσβεων ΑΚΕ-ΕΕ, όσον αφορά την έκδοση απόφασης για τη θέσπιση μεταβατικών μέτρων σύμφωνα με το άρθρο 95 παράγραφος 4 της συμφωνίας εταιρικής σχέσης ΑΚΕ-ΕΕ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.10.2019
            COM(2019) 550 final
            2019/0242(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί από την Ευρωπαϊκή Ένωση στο πλαίσιο της Επιτροπής των Πρέσβεων ΑΚΕ-ΕΕ, όσον αφορά την έκδοση απόφασης για τη θέσπιση μεταβατικών μέτρων σύμφωνα με το άρθρο 95 παράγραφος 4 της συμφωνίας εταιρικής σχέσης ΑΚΕ-ΕΕ
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα απόφαση της Επιτροπής περιλαμβάνει πρόταση απόφασης του Συμβουλίου σχετικά με τη θέση που πρέπει να λάβει η Ένωση στην Επιτροπή των Πρέσβεων ΑΚΕ-ΕΕ, για τη θέσπιση μεταβατικών μέτρων σύμφωνα με το άρθρο 95 παράγραφος 4 της συμφωνίας εταιρικής σχέσης μεταξύ της ΕΕ και των μελών της ομάδας των κρατών της Αφρικής, της Καραϊβικής και του Ειρηνικού (ΑΚΕ)
                  1
               , η οποία υπεγράφη στο Κοτονού στις 23 Ιουνίου 2000 («συμφωνία εταιρικής σχέσης του Κοτονού» ή «CPA»). Η Επιτροπή προτείνει την παράταση της εφαρμογής του συνόλου των διατάξεων της συμφωνίας εταιρικής σχέσης του Κοτονού έως τις 31 Δεκεμβρίου 2020 ή έως την έναρξη ισχύος της νέας συμφωνίας εταιρικής σχέσης μεταξύ της Ένωσης και των κρατών ΑΚΕ, ανάλογα με το ποια ημερομηνία είναι προγενέστερη. 
            
            
               2.Πλαίσιο της πρότασης
            
            
               2.1.Η συμφωνία εταιρικής σχέσης του Κοτονού 
            
            
               Από το 2000, η συμφωνία εταιρικής σχέσης του Κοτονού αποτελεί το πλαίσιο συνεργασίας για τις σχέσεις της ΕΕ με 79 χώρες ΑΚΕ. Η συμφωνία συνήφθη για 20 έτη, από την 1η Μαρτίου 2000 έως τις 29 Φεβρουαρίου 2020. Στη συνέχεια, αναθεωρήθηκε το 2005 και το 2010. 
            
            
               Η συμφωνία εταιρικής σχέσης του Κοτονού λήγει στις 29 Φεβρουαρίου 2020. Οι διαπραγματεύσεις για μια νέα συμφωνία εταιρικής σχέσης ΑΚΕ-ΕΕ ξεκίνησαν τον Σεπτέμβριο του 2018 και βρίσκονται ακόμα σε εξέλιξη. Ωστόσο, κατέστη σαφές ότι οι εν λόγω διαπραγματεύσεις δεν θα καταλήξουν σε νέα συμφωνία έτοιμη να εφαρμοστεί κατά την προαναφερθείσα ημερομηνία λήξης. Η κατάσταση αυτή αναμένεται να έχει ως συνέπεια τη δημιουργία κενού στις σχέσεις ΕΕ-ΑΚΕ, το οποίο πρέπει να καλυφθεί.
            
            
               2.2.Το Συμβούλιο των Υπουργών ΑΚΕ-ΕΕ
            
            
               Το Συμβούλιο των Υπουργών ΑΚΕ-ΕΕ είναι όργανο σε υπουργικό επίπεδο, το οποίο έχει συσταθεί από τη συμφωνία (άρθρο 15 της CPA). Περιλαμβάνει, αφενός, μέλη του Συμβουλίου της Ευρωπαϊκής Ένωσης και της Ευρωπαϊκής Επιτροπής και, αφετέρου, ένα μέλος της κυβέρνησης κάθε κράτους ΑΚΕ. Στα καθήκοντα του Συμβουλίου των Υπουργών συγκαταλέγεται, μεταξύ άλλων, η λήψη αποφάσεων που είναι αναγκαίες για την εφαρμογή και την εκτέλεση της CPA. Το Συμβούλιο των Υπουργών αποφασίζει με κοινή συμφωνία των μερών. Για να είναι έγκυρες οι αποφάσεις, πρέπει να είναι παρόντα: i) τα μισά μέλη του Συμβουλίου της Ευρωπαϊκής Ένωσης (δηλ. 14 υπουργοί κρατών μελών της ΕΕ), ii) ένα μέλος της Επιτροπής και iii) τα δύο τρίτα των μελών που εκπροσωπούν τις κυβερνήσεις των κρατών ΑΚΕ (δηλαδή μέλη της κυβέρνησης από 55 διαφορετικά κράτη ΑΚΕ).
            
            
               2.3.Μεταβατικά μέτρα
            
            
               Το άρθρο 95 παράγραφος 4 δεύτερο εδάφιο της CPA έχει ως εξής: «Το Συμβούλιο των Υπουργών θεσπίζει τα μεταβατικά μέτρα που ενδεχομένως κρίνονται αναγκαία μέχρις ότου τεθεί σε ισχύ η νέα συμφωνία». Σύμφωνα με το άρθρο 95 παράγραφος 4 δεύτερο εδάφιο της CPA, μπορούν να εφαρμοστούν μεταβατικά μέτρα για την παράταση της εφαρμογής του συνόλου ή τμημάτων της CPA μέχρι την ημερομηνία εφαρμογής της νέας συμφωνίας (προσωρινή εφαρμογή ή έναρξη ισχύος). Συνεπώς, θα πρέπει να ληφθούν τα εν λόγω μεταβατικά μέτρα ώστε να αποφευχθεί ένα πολιτικό, θεσμικό και νομικό κενό στις σχέσεις ΕΕ-ΑΚΕ.
            
            
               Προκειμένου να διατηρηθεί η νομική, πολιτική και θεσμική συνέχεια με τις χώρες ΑΚΕ, δεδομένου ότι η νέα συμφωνία δεν θα αρχίσει να ισχύει πριν από τη λήξη του υφιστάμενου νομικού πλαισίου, είναι αναγκαίο να θεσπιστούν μεταβατικά μέτρα για την παράταση της εφαρμογής της ισχύουσας συμφωνίας. 
            
            
               2.4.Η θέσπιση μεταβατικών μέτρων από την Επιτροπή των Πρέσβεων ΑΚΕ-ΕΕ 
            
            
               Σύμφωνα με το άρθρο 95 παράγραφος 4 της CPA, η απόφαση για μεταβατικά μέτρα πρέπει να ληφθεί από το Συμβούλιο των Υπουργών ΑΚΕ-ΕΕ
                  2
               . Ωστόσο, σύμφωνα με το άρθρο 15 παράγραφος 4 της CPA, το Συμβούλιο των Υπουργών δύναται να αναθέτει αρμοδιότητες στην Επιτροπή των Πρέσβεων
                  3
               . Για τον σκοπό αυτό, στις 23 Μαΐου 2019, το Συμβούλιο των Υπουργών ανέθεσε στην Επιτροπή των Πρέσβεων την αρμοδιότητα έκδοσης της απόφασης για μεταβατικά μέτρα
                  4
               . Σύμφωνα με το άρθρο 16 παράγραφος 2 της CPA, η Επιτροπή των Πρέσβεων μπορεί να εγκρίνει δεσμευτικές αποφάσεις για τα μέρη στο πλαίσιο της εντολής που της έχει ανατεθεί από το Συμβούλιο των Υπουργών.
            
            
               Σύμφωνα με τον εσωτερικό κανονισμό της Επιτροπής των Πρέσβεων, αυτή συνέρχεται τακτικά, ιδίως για την προετοιμασία της των συνεδριάσεων του Συμβουλίου των Υπουργών, και όποτε κρίνεται αναγκαίο, κατόπιν αιτήματος ενός από τα μέρη
                  5
               . Δεδομένης της ευελιξίας αυτής, η Επιτροπή των Πρέσβεων μπορεί να διασφαλίσει ότι η απόφαση για τα μεταβατικά μέτρα θα ληφθεί εγκαίρως, το αργότερο έως τον Ιανουάριο του 2020. 
            
            
               Ως εκ τούτου, σε μία από τις συνεδριάσεις της, η Επιτροπή των Πρέσβεων ΑΚΕ-ΕΕ πρέπει να λάβει την απόφαση για μεταβατικά μέτρα. Η εν λόγω απόφαση θα πρέπει να εξυπηρετεί τον σκοπό της παράτασης της εφαρμογής των διατάξεων της συμφωνίας εταιρικής σχέσης του Κοτονού («η προβλεπόμενη πράξη»), όπως προβλέπεται στο άρθρο 95 παράγραφος 4 της CPA.
            
            
               Σκοπός της προβλεπόμενης πράξης είναι η παράταση της εφαρμογής της συμφωνίας εταιρικής σχέσης του Κοτονού, στο σύνολό της, έως τις 31 Δεκεμβρίου 2020, ή έως την έναρξη ισχύος ή προσωρινής εφαρμογής της νέας συμφωνίας εταιρικής σχέσης μεταξύ της Ένωσης και των κρατών ΑΚΕ, ανάλογα με το ποια ημερομηνία είναι προγενέστερη.
            
            
               3.Θέση που πρέπει να ληφθεί εξ ονόματος της Ένωσης
            
            
               Η απόφαση για μεταβατικά μέτρα πρέπει να ορίζει: i) ποια τμήματα της συμφωνίας πρόκειται να εφαρμοστούν μεταβατικά και ii) μέχρι πότε εφαρμόζονται τα μεταβατικά μέτρα. Η Επιτροπή προτείνει την παράταση της ισχύουσας CPA έως τις 31 Δεκεμβρίου 2020, εκτός εάν η νέα συμφωνία τεθεί σε ισχύ ή εφαρμοστεί νωρίτερα. Η προτεινόμενη ημερομηνία, 31 Δεκεμβρίου 2020, συμπίπτει με τη λήξη του τρέχοντος πολυετούς δημοσιονομικού πλαισίου, καθώς και με τη λήξη του 11ου Ευρωπαϊκού Ταμείου Ανάπτυξης. 
            
         
         
            
               Με βάση τα ανωτέρω, η προτεινόμενη θέση της Ένωσης πρόκειται να εγκριθεί σε σύνοδο της Επιτροπής των Πρέσβεων ΑΚΕ-ΕΕ.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  6
               .
            
            
            
               4.1.2.Εφαρμογή στην προκειμένη περίπτωση
            
            
               Σύμφωνα με το άρθρο 95 παράγραφος 4 δεύτερο εδάφιο της συμφωνίας εταιρικής σχέσης ΑΚΕ-ΕΕ που υπεγράφη στο Κοτονού στις 23 Ιουνίου 2000, μπορούν να εφαρμοστούν μεταβατικά μέτρα για την παράταση της εφαρμογής του συνόλου ή τμημάτων της CPA μέχρι την ημερομηνία εφαρμογής της νέας συμφωνίας (προσωρινή εφαρμογή ή έναρξη ισχύος μετά την κύρωση από όλα τα μέρη). Ειδικότερα, «Το Συμβούλιο των Υπουργών θεσπίζει τα μεταβατικά μέτρα που ενδεχομένως κρίνονται αναγκαία μέχρις ότου τεθεί σε ισχύ η νέα συμφωνία». 
            
            
               Επομένως, είναι σαφές ότι η πράξη την οποία καλείται να εκδώσει η Επιτροπή των Πρέσβεων ΑΚΕ-ΕΕ συνιστά πράξη που παράγει έννομα αποτελέσματα. Η προβλεπόμενη απόφαση της Επιτροπής των Πρέσβεων θα είναι δεσμευτική βάσει του διεθνούς δικαίου σύμφωνα με τα άρθρα 15 και 16 της συμφωνίας.
            
            
               Η Επιτροπή των Πρέσβεων είναι όργανο που έχει συσταθεί βάσει του άρθρου 16 της συμφωνίας εταιρικής σχέσης του Κοτονού.
            
            
               Η Ευρωπαϊκή Ένωση, μαζί με τα κράτη μέλη της, είναι συμβαλλόμενο μέρος της συμφωνίας εταιρικής σχέσης του Κοτονού και, ως εκ τούτου, δεσμεύεται από την προβλεπόμενη απόφαση της Επιτροπής των Πρέσβεων.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης επί της οποίας λαμβάνεται θέση εξ ονόματος της Ένωσης. Αν η προβλεπόμενη πράξη επιδιώκει διττό σκοπό ή έχει δύο συνιστώσες και αν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή η κύρια ή πρωτεύουσα συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προβλεπόμενης πράξης αφορούν τη λειτουργία της CPA στο σύνολό της, ιδίως την παράταση της εφαρμογής της πέραν της προβλεπόμενης ημερομηνίας λήξης. Ως εκ τούτου, η ουσιαστική νομική βάση της απόφασης του Συμβουλίου πρέπει να καθορίζεται υπό το πρίσμα της συμφωνίας εταιρικής σχέσης του Κοτονού στο σύνολό της
                  7
               .
            
            
               Η CPA έχει συναφθεί ως συμφωνία σύνδεσης και, ως εκ τούτου, βασίστηκε στο άρθρο 310 της Συνθήκης για την ίδρυση της Ευρωπαϊκής Κοινότητας, το ισοδύναμο του άρθρου 217 της ΣΛΕΕ.  Συνεπώς, η ουσιαστική νομική βάση της προτεινόμενης απόφασης είναι το άρθρο 217 της ΣΛΕΕ.
            
         
         
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 217 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               2019/0242 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί από την Ευρωπαϊκή Ένωση στο πλαίσιο της Επιτροπής των Πρέσβεων ΑΚΕ-ΕΕ, όσον αφορά την έκδοση απόφασης για τη θέσπιση μεταβατικών μέτρων σύμφωνα με το άρθρο 95 παράγραφος 4 της συμφωνίας εταιρικής σχέσης ΑΚΕ-ΕΕ
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 217, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία εταιρικής σχέσης μεταξύ των μελών της ομάδας κρατών της Αφρικής, της Καραϊβικής και του Ειρηνικού (ΑΚΕ), αφενός, και της Ευρωπαϊκής Ένωσης και των κρατών μελών της, αφετέρου, («συμφωνία εταιρικής σχέσης ΑΚΕ-ΕΕ»)
                  8
                υπεγράφη στο Κοτονού στις 23 Ιουνίου 2000. Η συμφωνία εταιρικής σχέσης ΑΚΕ-ΕΕ άρχισε να ισχύει την 1η Απριλίου 2003 και πρόκειται να εφαρμοστεί έως τις 29 Φεβρουαρίου 2020.
            
            
               (2)Κατʼ εφαρμογή του άρθρου 95 παράγραφος 4 πρώτο εδάφιο της συμφωνίας εταιρικής σχέσης ΑΚΕ-ΕΕ, οι διαπραγματεύσεις για τη σύναψη νέας συμφωνίας εταιρικής σχέσης ΑΚΕ-ΕΕ ξεκίνησαν τον Σεπτέμβριο του 2018. Η νέα συμφωνία δεν θα είναι έτοιμη να εφαρμοστεί κατά την ημερομηνία λήξης της ισχύουσας συμφωνίας εταιρικής σχέσης. Ως εκ τούτου, κρίνεται αναγκαίο να θεσπιστούν μεταβατικά μέτρα για την παράταση της εφαρμογής των διατάξεων της ισχύουσας συμφωνίας. 
            
            
               (3)Το άρθρο 95 παράγραφος 4 δεύτερο εδάφιο της συμφωνίας εταιρικής σχέσης ΑΚΕ-ΕΕ προβλέπει ότι το Συμβούλιο των Υπουργών θεσπίζει μεταβατικά μέτρα για την παράταση της εφαρμογής του συνόλου ή τμημάτων της συμφωνίας εταιρικής σχέσης ΑΚΕ-ΕΕ μέχρι την προσωρινή εφαρμογή ή την έναρξη ισχύος της νέας συμφωνίας.
            
            
               (4)Σύμφωνα με το άρθρο 15 παράγραφος 4 της CPA, στις 23 Μαΐου 2019, το Συμβούλιο των Υπουργών ΑΚΕ-ΕΕ ανέθεσε στην Επιτροπή των Πρέσβεων ΑΚΕ-ΕΕ τις αρμοδιότητες να θεσπίσει μεταβατικά μέτρα
                  9
               . Η Επιτροπή των Πρέσβεων ΑΚΕ-ΕΕ πρέπει να πραγματοποιήσει τακτική συνεδρίαση πριν από τον Ιανουάριο του 2020, στην οποία θα ληφθεί η απόφαση για τη θέσπιση μεταβατικών μέτρων σύμφωνα με το άρθρο 95 παράγραφος 4 της συμφωνίας εταιρικής σχέσης ΑΚΕ-ΕΕ.
            
            
               (5)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της Επιτροπής των Πρέσβεων ΑΚΕ-ΕΕ, καθόσον η προβλεπόμενη πράξη είναι δεσμευτική για την Ένωση.
            
            
               (6)Η θέση της Ένωσης για την έγκριση της προβλεπόμενης πράξης στην Επιτροπή των Πρέσβεων ΑΚΕ-ΕΕ θα πρέπει να καθοριστεί στην εν λόγω απόφαση,
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
         
         
            
               Η θέση που πρέπει να ληφθεί εξ ονόματος της Ένωσης στην Επιτροπή των Πρέσβεων ΑΚΕ-ΕΕ, σύμφωνα με το άρθρο 95 παράγραφος 4 της συμφωνίας εταιρικής σχέσης ΑΚΕ-ΕΕ, είναι να παραταθεί η εφαρμογή των διατάξεων της εταιρικής σχέσης ΑΚΕ-ΕΕ που υπεγράφη στο Κοτονού στις 23 Ιουνίου 2000 στο σύνολό τους έως τις 31 Δεκεμβρίου 2020 ή έως την έναρξη ισχύος ή προσωρινής εφαρμογής της νέας συμφωνίας εταιρικής σχέσης μεταξύ της Ένωσης και των κρατών ΑΚΕ, ανάλογα με το ποια ημερομηνία είναι προγενέστερη.  
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση του Συμβουλίου, της 19ης Δεκεμβρίου 2002, για τη σύναψη της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπεγράφη στο Κοτονού, στις 23 Ιουνίου 2000 (ΕΕ L 65 της 8.3.2003, σ. 27).
               
               
                  
                     (2)
                  
                  
                        Το Συμβούλιο των Υπουργών ΑΚΕ-ΕΕ είναι όργανο σε υπουργικό επίπεδο, το οποίο έχει συσταθεί από τη συμφωνία (άρθρο 15 της CPA). Περιλαμβάνει, αφενός, μέλη του Συμβουλίου της Ευρωπαϊκής Ένωσης και της Ευρωπαϊκής Επιτροπής και, αφετέρου, ένα μέλος της κυβέρνησης κάθε κράτους ΑΚΕ. Στα καθήκοντα του Συμβουλίου των Υπουργών συγκαταλέγεται, μεταξύ άλλων, η λήψη αποφάσεων που είναι αναγκαίες για την εφαρμογή και την εκτέλεση της CPA. Το Συμβούλιο των Υπουργών αποφασίζει με κοινή συμφωνία των μερών. Για να είναι έγκυρες οι αποφάσεις, πρέπει να είναι παρόντα: i) τα μισά μέλη του Συμβουλίου της Ευρωπαϊκής Ένωσης (δηλ. 14 υπουργοί κρατών μελών της ΕΕ), ii) ένα μέλος της Επιτροπής και iii) τα δύο τρίτα των μελών που εκπροσωπούν τις κυβερνήσεις των κρατών ΑΚΕ (δηλαδή μέλη της κυβέρνησης από 55 διαφορετικά κράτη ΑΚΕ). 
                  
               
               
                  
                     (3)
                  
                        Η Επιτροπή των Πρέσβεων έχει συσταθεί δυνάμει του άρθρου 16 της CPA. Η Επιτροπή των Πρέσβεων αποτελείται, αφενός, από τον μόνιμο αντιπρόσωπο κάθε κράτους μέλους στην ΕΕ και από έναν αντιπρόσωπο της Επιτροπής και, αφετέρου, από τον επικεφαλής της αποστολής κάθε κράτους ΑΚΕ στην ΕΕ. Η Επιτροπή των Πρέσβεων επικουρεί το Συμβούλιο των Υπουργών στην εκτέλεση των καθηκόντων του και εκτελεί κάθε εντολή που της αναθέτει το Συμβούλιο (άρθρο 16 παράγραφος 2 της CPA). Στο πλαίσιο αυτό, μπορεί να εγκρίνει δεσμευτικές αποφάσεις για τα μέρη στο πλαίσιο της εντολής που της έχει ανατεθεί από το Συμβούλιο των Υπουργών.
               
               
                  
                     (4)
                  
                        Απόφαση αριθ. 1/2019 του Συμβουλίου Υπουργών ΑΚΕ-ΕΕ, της 23ης Μαΐου 2019, για την ανάθεση αρμοδιοτήτων στην Επιτροπή Πρέσβεων ΑΚΕ-ΕΕ σχετικά με την απόφαση για τη θέσπιση μεταβατικών μέτρων βάσει του άρθρου 95 παράγραφος 4 της συμφωνίας εταιρικής σχέσης ΑΚΕ-ΕΕ [2019/920] (ΕΕ L 146 της 5.6.2019, σ. 114).  
               
               
                  
                     (5)
                  
                        Άρθρο 1 παράγραφος 1 της απόφασης αριθ. 3/2005 του Συμβουλίου των Υπουργών ΑΚΕ-ΕΚ, της 8ης Μαρτίου 2005, σχετικά με την έγκριση του εσωτερικού κανονισμού της επιτροπής των πρέσβεων ΑΚΕ-ΕΚ (ΕΕ L 95 της 14.4.2005, σ. 51).
               
               
                  
                     (6)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (7)
                  
                        Βλέπε, ιδίως, την απόφαση στην υπόθεση C-244/17 , Επιτροπή κατά Συμβουλίου («Καζαχστάν») [ECLI:EU:C:2018:662], σ. 40 και τη νομολογία στην οποία παραπέμπει.
               
               
                  
                     (8)
                  
                        Συμφωνία (ΕΕ L 317 της 15.12.2000, σ. 3), όπως τροποποιήθηκε με τη συμφωνία που υπεγράφη στο Λουξεμβούργο στις 25 Ιουνίου 2005 (ΕΕ L 209 της 11.8.2005, σ. 27) και με τη συμφωνία που υπεγράφη στην Ουαγκαντούγκου στις 22 Ιουνίου 2010 (ΕΕ L 287 της 4.11.2010, σ. 3).
               
               
                  
                     (9)
                  
                        Απόφαση του Συμβουλίου, της 22ας Μαΐου 2019, σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο των Υπουργών ΑΚΕ-ΕΕ όσον αφορά την ανάθεση αρμοδιότητας στην Επιτροπή των Πρέσβεων ΑΚΕ-ΕΕ σχετικά με την απόφαση για τη θέσπιση μεταβατικών μέτρων σύμφωνα με το άρθρο 95 παράγραφος 4 της συμφωνίας εταιρικής σχέσης ΑΚΕ-ΕΕ (ΕΕ L 142 της 29.5.19, σ. 67)
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.10.2019
            COM(2019) 550 final
            ΠΑΡΑΡΤΗΜΑ
            της
            πρότασηςΑΠΟΦΑΣΗΣ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί από την Ευρωπαϊκή Ένωση στο πλαίσιο της Επιτροπής των Πρέσβεων ΑΚΕ-ΕΕ, όσον αφορά την έκδοση απόφασης για τη θέσπιση μεταβατικών μέτρων σύμφωνα με το άρθρο 95 παράγραφος 4 της συμφωνίας εταιρικής σχέσης ΑΚΕ-ΕΕ
            
               
         
         
            
                     
                  
                  
                     
                        ΑΚΕ-ΣΥΜΦΩΝΙΑ ΤΟΥ ΚΟΤΟΝΟΥ
                     
                  
                  
                     
                  
               
                     
                  
               
                     
                        ΟΜΑΔΑ ΚΡΑΤΩΝ ΤΗΣ ΑΦΡΙΚΗΣ
                     
                     
                        ΤΗΣ ΚΑΡΑΪΒΙΚΗΣ ΚΑΙ ΤΟΥ ΕΙΡΗΝΙΚΟΥ
                     
                     
                  
                  
                     
                  
                  
                     
                        ΣΥΜΒΟΥΛΙΟ ΤΗΣ
                     
                     
                        ΕΥΡΩΠΑΪΚΗΣ ΕΝΩΣΗΣ
                     
                  
               
                     
                  
                  
                     
                  
                  
                     
                  
                  
                     
                  
               
                     
                     
                  
                  
                     
                  
                  
                     
                        Βρυξέλλες, xxx 2019
                     
                     
                  
               
                     
                  
                  
                     
                  
                  
                     
                  
               
                     
                        AKE/xxx/19
                              
                              
                     
                  
                  
                     
                  
                  
                     
                        AKE-EE xxx/19
                     
                     
                  
               
                     
                  
                  
                     
                  
                  
                     
                  
               
            
               ΑΠΟΦΑΣΗ ΑΚΕ-ΕΕ
            
            
                     
                        Θέμα:
                     
                  
                  
                     
                        Σχέδιο απόφασης αριθ. xx/2019 της Επιτροπής των Πρέσβεων ΑΚΕ-ΕΕ για τη θέσπιση μεταβατικών μέτρων σύμφωνα με το άρθρο 95 παράγραφος 4 της συμφωνίας εταιρικής σχέσης ΑΚΕ-ΕΕ 
                     
                  
               
            
            
               Σχέδιο
            
            
               ΑΠΟΦΑΣΗ αριθ. [X]/2019 
            
            
               ΤΗΣ ΕΠΙΤΡΟΠΗΣ ΤΩΝ ΠΡΕΣΒΕΩΝ ΑΚΕ-ΕΕ 
            
            
               της [ημερομηνία]
            
            
               για τη θέσπιση μεταβατικών μέτρων σύμφωνα με το άρθρο 95 παράγραφος 4 της συμφωνίας εταιρικής σχέσης ΑΚΕ-ΕΕ
            
            
            
            
               Η ΕΠΙΤΡΟΠΗ ΤΩΝ ΠΡΕΣΒΕΩΝ ΑΚΕ-ΕΕ,
            
            
               Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου
                  1
               , και ιδίως το άρθρο 15 παράγραφος 4 και το άρθρο 16 παράγραφος 2, σε συνδυασμό με το άρθρο 95 παράγραφος 4,
            
            
            
               Εκτιμώντας τα ακόλουθα:
            
            
               (1)Η συμφωνία εταιρικής σχέσης ΑΚΕ-ΕΕ υπεγράφη στο Κοτονού στις 23 Ιουνίου 2000 και πρόκειται να εφαρμοστεί έως τις 29 Φεβρουαρίου 2020.
            
            
               (2)Κατʼ εφαρμογή του άρθρου 95 παράγραφος 4 πρώτο εδάφιο της συμφωνίας εταιρικής σχέσης ΑΚΕ-ΕΕ, οι διαπραγματεύσεις για τη σύναψη νέας συμφωνίας εταιρικής σχέσης ΑΚΕ-ΕΕ ξεκίνησαν τον Σεπτέμβριο του 2018. Δεδομένου ότι η νέα συμφωνία δεν θα είναι έτοιμη ώστε να εφαρμοστεί από την ημερομηνία λήξης του ισχύοντος νομικού πλαισίου, είναι αναγκαίο να θεσπιστούν μεταβατικά μέτρα.
            
         
         
            
               (3)Το άρθρο 95 παράγραφος 4 δεύτερο εδάφιο της συμφωνίας εταιρικής σχέσης ΑΚΕ-ΕΕ προβλέπει ότι το Συμβούλιο των Υπουργών θεσπίζει τα μεταβατικά μέτρα που ενδεχομένως κρίνονται αναγκαία μέχρις ότου τεθεί σε ισχύ η νέα συμφωνία.
            
            
               (4)Σύμφωνα με το άρθρο 15 παράγραφος 4 της CPA, στις 23 Μαΐου 2019, το Συμβούλιο των Υπουργών ΑΚΕ-ΕΕ ανέθεσε στην Επιτροπή των Πρέσβεων ΑΚΕ-ΕΕ τις αρμοδιότητες να θεσπίσει μεταβατικά μέτρα
                  2
               . 
            
            
               (5)Επομένως, η Επιτροπή των Πρέσβεων ΑΚΕ-ΕΕ είναι σκόπιμο να εκδώσει απόφαση, σύμφωνα με το άρθρο 95 παράγραφος 4 της συμφωνίας εταιρικής σχέσης ΑΚΕ-ΕΕ, για να παραταθεί η εφαρμογή των διατάξεων της εταιρικής σχέσης ΑΚΕ-ΕΕ που υπεγράφη στο Κοτονού στις 23 Ιουνίου 2000 στο σύνολό τους έως τις 31 Δεκεμβρίου 2020 ή έως την έναρξη ισχύος ή προσωρινής εφαρμογής της νέας συμφωνίας εταιρικής σχέσης μεταξύ της Ένωσης και των κρατών ΑΚΕ, εφόσον αυτή επέλθει πριν από τις 31 Δεκεμβρίου 2020.  
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η εφαρμογή του συνόλου των διατάξεων της συμφωνίας εταιρικής σχέσης ΑΚΕ-ΕΕ που υπεγράφη στο Κοτονού στις 23 Ιουνίου 2000 παρατείνεται έως τις 31 Δεκεμβρίου 2020 ή έως την έναρξη ισχύος ή προσωρινής εφαρμογής της νέας συμφωνίας εταιρικής σχέσης μεταξύ της Ένωσης και των κρατών ΑΚΕ, εφόσον αυτή επέλθει πριν από τις 31 Δεκεμβρίου 2020.
            
            
            
            
               Άρθρο 2
            
            
               Η παρούσα απόφαση αρχίζει να ισχύει την xxx 2020.
            
            
            
               [Βρυξέλλες], [ημερομηνία].
            
            
            
            
               Για την Επιτροπή των Πρέσβεων ΑΚΕ–ΕΕ 
                     
            
            
               
            
         
         
            
                  
                     (1)
                  
                        ΕΕ L 317 της 15.12.2000, σ. 3, όπως τροποποιήθηκε με τη συμφωνία που υπεγράφη στο Λουξεμβούργο στις 25 Ιουνίου 2005 (ΕΕ L 209 της 11.8.2005, σ. 27) και με τη συμφωνία που υπεγράφη στην Ουαγκαντούγκου στις 22 Ιουνίου 2010 (ΕΕ L 287 της 4.11.2010, σ. 3).
               
               
                  
                     (2)
                   
                        Απόφαση αριθ. 1/2019 του Συμβουλίου Υπουργών ΑΚΕ-ΕΕ, της 23ης Μαΐου 2019, για την ανάθεση αρμοδιοτήτων στην Επιτροπή Πρέσβεων ΑΚΕ-ΕΕ σχετικά με την απόφαση για τη θέσπιση μεταβατικών μέτρων βάσει του άρθρου 95 παράγραφος 4 της συμφωνίας εταιρικής σχέσης ΑΚΕ-ΕΕ [2019/920] (ΕΕ L 146 της 5.6.2019, σ. 114).